หุ้นยุโรปปิดวานนี้พุ่งรับข้อมูลเศรษฐกิจเยอรมนีสดใส
ตลาดหุ้นยุโรปปิดพุ่งขึ้นเมื่อคืนนี้ (9 เม.ย.) ขานรับข้อมูลที่บ่งชี้ถึงการฟื้นตัวของเศรษฐกิจเยอรมนี นอกจากนี้ ตลาดยังได้แรงหนุนจากข่าวที่ว่ากรีซสามารถชำระคืนเงินกู้ให้กับกองทุนการเงินระหว่างประเทศ (IMF)
10 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดพุ่งขึ้นเมื่อคืนนี้ (9 เม.ย.) ขานรับข้อมูลที่บ่งชี้ถึงการฟื้นตัวของเศรษฐกิจเยอรมนี นอกจากนี้ ตลาดยังได้แรงหนุนจากข่าวที่ว่ากรีซสามารถชำระคืนเงินกู้ให้กับกองทุนการเงินระหว่างประเทศ (IMF)
ทั้งนี้ ดัชนี Stoxx Europe 600 พุ่งขึ้น 1.1% ปิดที่ 409.15 จุด, ดัชนี CAC-40 ตลาดหุ้นฝรั่งเศสปิดที่ 5,208.95 จุด เพิ่มขึ้น 72.09 จุด หรือ +1.40%, ดัชนี DAX ตลาดหุ้นเยอรมันปิดที่ 12,166.44 จุด พุ่งขึ้น 130.58 จุด หรือ +1.08% และดัชนี FTSE 100 ตลาดหุ้นลอนดอนปิดที่ 7,015.36 จุด เพิ่มขึ้น 77.95 จุด หรือ +1.12%
ตลาดหุ้นยุโรปพุ่งขึ้นขานรับข้อมูลเศรษฐกิจที่สดใสของเยอรมนี โดยสำนักงานสถิติแห่งชาติของเยอรมนีเปิดเผยว่า ยอดส่งออกของเยอรมนีขยายตัว 1.5% ในเดือนก.พ. หลังจากที่หดตัวลง 2.1% ในเดือนม.ค. ส่วนการนำเข้าเพิ่มขึ้น 1.8% ในเดือนก.พ. หลังจากที่ลดลง 0.2% ในเดือนแรกของปี ข้อมูลดังกล่าวส่งผลให้เยอรมนีซึ่งมีขนาดเศรษฐกิจใหญ่ที่สุดในยุโรปมียอดเกินดุลการค้า 1.97 หมื่นล้านยูโร (2.134 หมื่นล้านดอลลาร์) ซึ่งเป็นตัวเลขที่สูงกว่าการคาดการณ์ของนักวิเคราะห์ที่คาดว่า จะอยู่ที่ 1.94 หมื่นล้านยูโร
นอกจากนี้ สำนักงานสถิติยังเปิดแผยว่า ผลผลิตภาคอุตสาหกรรมเดือนก.พ.ของเยอรมนี ปรับตัวขึ้น 0.2% เมื่อเทียบเป็นรายเดือน โดยได้แรงหนุนจากการผลิตสินค้าทุนและพลังงาน
องค์การเพื่อความร่วมมือและพัฒนาเศรษฐกิจ (OECD) ได้ปรับเพิ่มคาดการณ์การขยายตัวของเศรษฐกิจเยอรมนีเป็น 1.7% ในปีนี้ จากตัวเลขก่อนหน้านี้ที่ 1.1% หลังจากที่คณะกรรมาธิการยุโรปปรับเพิ่มตัวเลขคาดการณ์ดังกล่าวเมื่อเดือนก.พ. ซึ่งระบุว่า เศรษฐกิจเยอรมนีจะขยายตัว 1.5% เมื่อเทียบกับคาดการณ์ก่อนหน้าที่ 1.1%
นอกเหนือจากข้อมูลเศรษฐกิจของเยอรมนีแล้ว ตลาดหุ้นยุโรปยังดีดตัวขึ้นหลังจากมีรายงานว่า กรีซได้ชำระคืนเงินกู้ให้กับ IMF มูลค่า 458 ล้านยูโร หรือ 492 ล้านดอลลาร์สหรัฐ เมื่อวานนี้ ด้วยความพยายามที่จะบรรลุข้อตกลงเพื่อรับเงินช่วยเหลือเพิ่มเติม โดยที่ประชุมคณะทำงานของยูโรกรุ๊ปซึ่งมีขึ้นเมื่อวันพุธและวันพฤหัสบดีที่ผ่านมานั้น ได้ทำการตรวจสอบแผนการปฏิรูปของกรีซ เพื่อปูทางสู่การทำข้อตกลงในที่ประชุมยูโรโซนครั้งหน้าซึ่งจะมีขึ้นในวันที่ 24 เม.ย.นี้
หุ้นกลุ่มอุตสาหกรรมปรับตัวขึ้นถ้วนหน้า โดยหุ้นลาฟารจ์ พุ่งขึ้น 5.7% และหุ้นโฮลซิม ทะยานขึ้น 3.6% หลังจากทั้งสองบริษัทเห็นชอบให้แต่งตั้งนายอิริค โอลเซน เป็นผู้บริหารดูแลการดำเนินงานภายหลังการควบกิจการ